काला चोर :(चाही दा घुट्ट भरी) दिक्खो जी शाह् त्रिड्डुए दी औलाद नालायक निकली। चार कुड़ियां दौं जागत। कुड़ियां शैल रस्सा बस्सादियां। जागत आपूं चैं मरान लगे तां शाह् नै बक्ख करी दित्ते जे अपनै-अपनै मोज करो। बड्डे भत्थी नै बब्ब साम्बी लैता ते निक्के मुत्थो नै मां। बड्डा शराबी, कबाबी, चरसी, जुआरी निकलेआ।। रास मुक्की तां चोर बनी गेआ। पंज ज्हार नग्द.....हां, बिश्णो, जा अन्दर जा बच्चू, बर्दी ला ते स्कूले गी जा। अज्ज डी. ओ. साह्ब नै औना। ( जागत बिश्श आग्याकारी बनी, गेआ उठी।) पञ्ञै ज्हारैं इक्क कतल बी करी बेठा। अगलैं छड़ा पंज सौ एडवांस दित्ता हा। ब’रै परैंत्त फसी गेआ ते त्रै होर फसाये जिनें कतल कराया हा। पडंत जी कुसेंगी केह् सनांS, लाश, पीस-पीस कित्ता दा हा। ओफ ओ, केह् दुनियां ऐं। जनाब सरे-आम पब्लिक च भत्थी दे बिआन हे जे इस पञ्ञै ज्हारैं आस्तै कतल कीत्ता हा ते थ्होआ कुल्ल पंज सौ। अग्गें जाइयै गुआह् सुलतानी बनी गेआ घरै दी केह् हालत बनी होग ? इस कंडीशन च भला त्रिड्डू शाह् रेही सकदा हा इत्थैं। दिक्खो जी इज्जतदार आदमी-मैं गलाया, चाचू चल मेरै। बजुर्ग आदमी ऐं। रूट्टी-टल्ला गै लोड़दा नां। जिदेही रुक्खी-सुक्खी अस खाग्गे, भाई तु’म्मीं खाया। स्हाड़ा कुसै केह् खाना-अपनै-अपनै भागैं लिखा दा चुग्गना। मैं जी घर लेई गेआ। दिक्खो जी घर कुत्थैं मणा लग्गै। आखन लगा जे मिक्की खोखा बनाई दे सिड़का दै कंढै। दिक्खो जी पंडत जी, तुस आप्पूं सिआने, जे जेह्का आदमी इन्नी उमर दुकान उप्पर बेठा दा रेहा ओ घर किय्यां कट्टी सकदा हा। मैं आखेआ चलो, मेरी जिमीं ही चौर कनालीं सिड़कै दै कंढै मैं इस्सी खोखा बनाई दित्ता। रास पाई दित्ती। रपेआ दस ज्हार खु’ल्ली गेआ। चलो जी मेरी जिमीं बी ते साम्भी दी ऐ ।(चाह् मुकाइयै) शाहनी जी चाही दे पैहे फगड़ेओ। लैनमैन बी इस खरा गझाया। मुंडा घरा-घराटा दा गै नीं जा।